
Da li je žena obavezna obavljati kućne poslove, ili je to prepušteno njoj na volju?


* 
* 
* 
* 
* 
* 
* 

 
Da li je žena obavezna obavljati kućne poslove?

Mišljenje da žena nije obavezna služiti svoga muža datira još od davnih vremena. Zastupali su ga neki islamski pravnici: Malik, Ibn Hazm, Nevevi i neki drugi. (Vidjeti: *Šerhul-Buhari*, 7/539, od Ibn Bettala, *El-Muhalla*, 10/73-74, i *El-Minhadž*, 14/136.)


Imam Taberi smatra da se ovo pitanje vraća na običajno pravo određenog podneblja. Drugim riječima, ako žene u određenom društvenom sloju rade u kućama i služe svoje muževe, onda muž nije dužan svojoj supruzi nabaviti sluškinju, u protivnom, jeste. (Vidjeti: *Fethul-Bari*, 9/417, i *Umdetul-kari*, 21/20-21.)


Međutim, praksa ashaba i generacija nakon njih ukazuje da su žene radile u kući svojih muževa i služile ih. Jednog je dana Fatima, radijallahu anha, došla kod svoga oca, Resulullaha, ﷺ, žaleći se na bol u ruci što ga je izazvao žrvanj koji je okretala, i tražila je slugu. Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, upita je: “*Želiš li da ti ukažem na nešto što je bolje od toga što ti tražiš?! Prije spavanja izgovori subhanallah i elhamdulillah po trideset i tri puta, a Allahu ekber izgovori trideset i četiri puta.*” (Buharija, 5361-5362, Muslim, 2727.)


Na osnovu ovoga hadisa imam Buharija naslovio je poglavlje: *Žena obavlja poslove u muževoj kući*. (Vidjeti: *Sahihul-Buhari*, 7/123.) ***[Hadis](https://pitajucene.com/search/Hadis/questions/ "Pretraži pitanja o hadisima")*** jasno ukazuje da je ženin rad u muževoj kući legitiman, u protivnom Poslanik, ﷺ, svojoj bi kćerki Fatimi našao sluškinju. Imam Muslim zabilježio je da je Esma b. ***[Ebu Bekr](https://pitajucene.com/search/Ebu+Bekr/answers/ "Pretraži odgovore o Ebu Bekr")***, supruga Zubejra b. Avvama, odlazila u predgrađe Medine i na glavi donosila hranu za Zubejrovog konja, pojila ga i brinula se o njemu. Mjesila je tijesto, ali ga nije znala pripremiti za peć, pa su joj pomagale njene komšinice ensarijke. (Muslim, 2182, i Ibn Hibban, 4500.)


Otuda neki učenjaci kažu da je dopušteno kazniti ženu ako mužu uskrati služenje. (Vidjeti: *El-Džamiu li ahkamil-Kur’an*, 5/179.) A Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


